এখনও যারা ভাবছে বেহিসেবি ৫০০, ১০০০ টাকার নোটের হিল্লে হয়ে যাবে, তাদেরকে সতর্ক করলেন প্রধানমন্ত্রী নরেন্দ্র মোদী। স্পষ্ট বললেন, তাঁকে যারা এখনও চিনতে পারেনি, তারা ভুল করছে।  
তিনি যে নোট বাতিল করেই থেমে যাবেন না, স্পষ্ট করে দিয়েছেন প্রধানমন্ত্রী। তিনি বলেন, ‘আমি আমার পরিবার, ঘর সব ছেড়েছি দেশের সেবা করার জন্য। তা থেকে কেউ আমায় আটকাতে পারবে না। আমার যত ক্ষতি করার চেষ্টা হোক, পুড়িয়ে মেরে ফেলতে চাইলেও আমি থামব না। দেশে বেইমানি, দুর্নীতি বন্ধ করতে আমার মাথায় এখনও অনেক চিন্তাভাবনা চলছে। দেশের গরিব মানুষ, সৎ মানুষদের জন্য আমি এই কাজ করছি।’
এর পরেই আবেগতাড়িত হয়ে পড়েন প্রধানমন্ত্রী। গোয়ায় যে সভাগৃহে এই সরকারি অনুষ্ঠান চলছিল, সেই জনতার উদ্দেশে রীতিমতো চিৎকার করে তিনি বলেন, ‘আপনারা আমায় আশীর্বাদ করুন। সবাই দেখবে গোটা দেশে সৎ মানুষের অভাব নেই। ভারতে শুধু সৎ মানুষদের আওয়াজ থাকবে। আমি জানি আমাকে কী ধরনের শক্তির সঙ্গে লড়াই করতে হচ্ছে। ৫০ দিন আমায় সাহায্য করুন।’ 
আরও পড়ুন 
এবারে নজর কালো সম্পত্তিতে! দেশ সাফাইয়ে ৫০ দিন সময় চাইলেন মোদী
নোট ভর্তি দু’টি বস্তা উদ্ধার কলকাতায়! বাতিল নোট কুড়োতেই কাড়াকাড়ি, দেখুন ভিডিও
একই সঙ্গে দেশবাসীকে বাটা দিয়ে ৫০০, ১০০০ টাকার নোট না ভাঙানোর জন্যও অনুরোধ করেছেন প্রধানমন্ত্রী। তাঁর দাবি, টাকা ভাঙিয়ে দেওয়ার বিনিময়ে মানুষের থেকে এক পয়সার অতিরিক্ত নেওয়ার অধিকার কারও নেই। এমনকী, নুনের আকালের গুজবও যে আসলে বেহিসেবি টাকার কারবারিদের চক্রান্ত তাও দাবি করেছেন প্রধানমন্ত্রী।